streetart
Streetart er en betegnelse for udtryk, både billeder og tekst, der udføres som graffiti, tags, plakater, klistermærker, stencilmaling, yarnbombing, mosaik m.m. på offentligt tilgængelige steder.
Streetart kan betragtes som hærværk eller som ikke-kommercielle modstykker til de reklamer, der i tiltagende mængde og størrelse placeres i det offentlige rum. Betegnelsen anvendes ofte om udtryk, der viser andre kunstneriske, politiske, poetiske eller humoristiske ambitioner end den traditionelle graffiti, og som i den form kom mere udbredt til syne i Danmark i begyndelsen af 2000-tallet.
Den amerikanske billedkunstner Keith Haring (1958-1990) betragtes som en foregangsmand for streetart. Han var inspireret af graffiti og vakte omkring 1980 opsigt med sine kridttegninger i New Yorks undergrundsbane. Fremtrædende blandt streetartkunstnere – der ofte arbejder anonymt mange forskellige steder i verden, men som også finder vej til gallerier og udsmykningsopgaver – er den britiske Banksy, den amerikanske Swoon og den danske HuskMitNavn.
Blandt andre betydningsfulde danske gadekunstnere kan nævnes Lints, Tejn, Miss Take og Armsrock med udspring i København samt den Aarhusbaserede gadekunstner Mormor.
Også den danske kunstner Jens Galschiøt bruger nogle af sine store skulpturinstallationer som en slags streetart, fx Min indre svinehund (siden 1993).